Sabon rikici na shirin barkewa a Mali | Labarai | DW | 23.10.2013
Sabon rikici na shirin barkewa a Mali
Hare-haren kunar bakin wake da masu kaifin kishin addini ke kaiwa a Mali na sanya fargabar yiwuwar sake barkewar rikici a kasar.
Tsageru a kasar Mali sun kashe sojojin kasar Chadi biyu tare da wani farar hula guda a wani hari da suka kai , inda wasu sojoji da fararen hula tara suka jikkata a harin da a ka kai din a yankin arewacin kasar Malin da ke fama da rikici.
Harin na wannan Larabar (23.10. 13) dai, na zuwa ne a dai- dai lokacin da Majalisar Dinkin Duniya ta gabatar da bukatar kara yawan sojoji a rundunar kiyaye zaman lafiya ta majalisar da ke kasar ta Mali, sakamakon hare-haren makaman roka da na bama-bamai da masu kaifin kishin addini ke ci gaba da kai wa a kan rundunar.
Kakakin rundunar wanzar da zaman lafiya ta Majalisar Dinkin Duniya Olivier Salgado, ya bayyana cewa harin, an kaishi ne a wajen binciken ababen hawa a garin Tessalit, da ke gundumar Kidal, wadda ke fama da rikici a arewacin kasar ta Mali.
Muhimman kalmomi Sabon rikici na shirin barkewa a Mali
Permalink https://p.dw.com/p/1A5EV